Finalitza el cicle ‘Jugant al teatre’, de l’Escola Municipal de Teatre de Sagunt
03 de juny 2022

![](/media/nslb2aup/c_7550.jpg?width=850&height=566.9886363636364)

La representació de l'obra de teatre _Un cuento de las emociones_ representada per l'alumnat del C.P Maestro Tarrazona i el C.P Mediterráneo ha tingut lloc esta vesprada en el Casal Jove del Port de Sagunt. Esta obra, que està emmarcada dins de les mostres de teatre del programa ‘El teatre que naix de la teua ciutat’ de l'Escola Municipal de Teatre i, també, dins del projecte _Sagunt, ciutat educadora_, ha sigut l’última del cicle ‘Jugant al Teatre’. Esta activitat l'organitza la Universitat Popular junt als departaments d'Educació, Cultura i Joventut i Infància de l'Ajuntament de Sagunt.

El regidor delegat de l’àrea d’Educació, José Manuel Tarazona, ha explicat que «a**rribem a la cloenda del curs 2021-2022 de l'Escola Municipal de Teatre, dins del programa per a xiquets i xiquetes en edat escolar. Afortunadament, tornem a la normalitat després del gran esforç fet per superar la pandèmia, fet per tots i totes per mantenir un projecte cabdal. Per això el lema d'enguany, ‘El teatre que naix de la teua ciutat’, com a ciutat educadora que som, el teatre és font de convivència, de cohesió social, de cultura, de socialització, de treball en equip i moltíssimes més aportacions socioeducatives en un poble on el teatre és l’essència del seu patrimoni. Qui estima el nostre poble, estima el teatre».**

![](/media/b3kco24b/c_7586.jpg?width=850&height=566.9886363636364)

En paraules de Sergi Juesas i Ismael Bereje, de l'Escola Municipal de Teatre, «**enguany, amb les xiquetes i xiquets de l'Escola Municipal de Teatre de Sagunt, hem viatjat a través de les emocions. Una aposta ferma per a dotar d'eines i consciència, de familiaritat i comprensió sobre el que ens passa amb les emocions en el dia a dia i, també, per a aprendre a gestionar tota eixa complexitat sensitiva d'una forma més integradora. El nostre particular homenatge a Dickens pren cos en este ‘Viatge a les emocions’ on la ràbia, la por, el fàstic, la calma, la tristesa, l'amor i l'alegria aniran de la mà de l'experiència de cada xiqueta i xiquet. Amb esta posada en escena tanquem el cicle ‘Jugant al teatre’ que ha tingut lloc durant dues setmanes al Casal Jove»**.

Continuant amb el programa de ‘El teatre que naix de la teua ciutat’, les mostres d'Aula Jove i Formació Actoral continuaran al llarg del mes de juny i principis de juliol. El 10 de juny, les i els alumnes del C.P María Yocasta, actuaran amb l’obra _Villa Emoción_.

D'altra banda, les representacions teatrals continuaran el 14 de juny a les 18.00 hores amb l'obra de teatre _Viaje hacia el corazón_ per l'alumnat del C.P Joaquín Rodrigo, i l'1 i 2 de juliol a les 19.00 hores tindrà lloc la representació _Yo, frente al espejo_ pels i les alumnes d'Aula Jove.

Quant a les mostres que tindran lloc a la Casa de la Cultura, els dies 24 i 25 de juny a les 19.00 hores, l'alumnat de 1r, 2n i 3r de Formació Actoral representaran l'obra de teatre _Trilogía shakespiriana. Luz y sombras. Tierra y cloacas_.

**«Gràcies a l'EMT, al professorat de l'escola, als xiquets i xiquetes que han participat i a la confiança de les seues famílies que també han sigut una part fonamental per poder desenvolupar aquest projecte**», ha afegit el regidor d’Educació.

L'EMT es caracteritza per la continuïtat i el suport a la formació, contribuint al desenvolupament i enriquiment personal de l'alumnat; també, per reforçar la identitat personal i social, així com estimular la seua sensibilitat davant l'expressió artística i cultural.

![](/media/t5jlo2oc/c_7532.jpg?width=850&height=566.9886363636364)![](/media/xadkcnvj/c-muestra-teatro.jpg?width=587&height=830)

*   [](http://www.facebook.com/sharer.php?u=https://aytosagunto.es/va/actualitat/finalitza-el-cicle-jugant-al-teatre-de-l-escola-municipal-de-teatre-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/finalitza-el-cicle-jugant-al-teatre-de-l-escola-municipal-de-teatre-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/finalitza-el-cicle-jugant-al-teatre-de-l-escola-municipal-de-teatre-de-sagunt/ "Linked In")
*   [](mailto:?body=https://aytosagunto.es/va/actualitat/finalitza-el-cicle-jugant-al-teatre-de-l-escola-municipal-de-teatre-de-sagunt/)